b'\n_START_ARTICLE_\nBelton House\n_START_PARAGRAPH_\nBelton House on englantilainen herraskartano Lincolnshiren Beltonissa l\xc3\xa4hell\xc3\xa4 Granthamia. Sit\xc3\xa4 ymp\xc3\xa4r\xc3\xb6iv\xc3\xa4t maisemapuutarhat ja sarja puistokatuja, jotka johtavat suuressa mets\xc3\xa4puistossa sijaitseviin follyrakennuksiin. Beltonia on kuvailtu karoliinisen arkkitehtuurin hienoimpien piirteiden kokoelmaksi \xe2\x80\x93 ensimm\xc3\xa4isen aidosti vernakulaarisen arkkitehtuurityylin, jonka Englanti tuotti Tudorien aikakauden j\xc3\xa4lkeen. Sit\xc3\xa4 on my\xc3\xb6s kuvattu t\xc3\xa4ydellisimm\xc3\xa4ksi esimerkiksi tyypillisest\xc3\xa4 englantilaisesta herraskartanosta. On jopa v\xc3\xa4itetty, ett\xc3\xa4 Beltonin p\xc3\xa4\xc3\xa4julkisivu toimi innoituksena nykyisille herraskartanoihin ohjaaville brittil\xc3\xa4isille moottoritiekylteille (). Ainoastaan Brympton d\xe2\x80\x99Evercy\xc3\xa4 on samaan tapaan ylistetty t\xc3\xa4ydelliseksi englantilaiseksi herraskartanoksi._NEWLINE_Kolmesataa vuotta Belton House toimi Brownlow\xe2\x80\x99n ja Custin suvun asuinpaikkana. He olivat hankkineet alueen maat haltuunsa alkujaan 1500-luvun lopussa. Nuori Sir John Brownlow ja h\xc3\xa4nen vaimonsa rakennuttivat nykyisen kartanon vuosien 1685 ja 1688 v\xc3\xa4lill\xc3\xa4. Varakkuudestaan huolimatta he p\xc3\xa4\xc3\xa4ttiv\xc3\xa4t rakentaa vaatimattoman herraskartanon aikalaistyyli\xc3\xa4 edustavan suuren barokkipalatsin sijasta. Senaikainen karoliininen tyyli valittiin suunnittelun l\xc3\xa4ht\xc3\xb6kohdaksi. Uuteen taloon sovellettiin kuitenkin viimeisimpi\xc3\xa4 innovaatioita, kuten sash-ikkunoita p\xc3\xa4\xc3\xa4huoneisiin ja sit\xc3\xa4kin t\xc3\xa4rke\xc3\xa4mp\xc3\xa4n\xc3\xa4 piirteen\xc3\xa4 t\xc3\xa4ysin erillisi\xc3\xa4 tiloja henkil\xc3\xb6kuntaa varten. Kun Brownlow\xe2\x80\x99t kohosivat aatelisarvossa baroneteista paroneiksi ja jaarleiksi ja palasivat sitten takaisin paroneiksi, tekiv\xc3\xa4t seuranneet sukupolvet talon sis\xc3\xa4osiin muutoksia, jotka heijastelivat heid\xc3\xa4n muuttunutta yhteiskunnallista asemaansa ja makuaan. Talon perustyyli s\xc3\xa4ilyi kuitenkin olennaisesti samana._NEWLINE_Ensimm\xc3\xa4isen maailmansodan aikana brittiarmeijan Machine Gun Corps -konepistoolijoukkio piti herraskartanon puistoa tukikohtanaan. Maailmansodan p\xc3\xa4\xc3\xa4tytty\xc3\xa4 Brownlow\xe2\x80\x99t kohtasivat monien p\xc3\xa4\xc3\xa4ritovereidensa tavoin ankaria talousvaikeuksia. Vuonna 1984 he luovuttivat talon ja suurimman osan irtaimistosta National Trustille. Nyky\xc3\xa4\xc3\xa4n talo on t\xc3\xa4ysin avoin yleis\xc3\xb6lle, ja siell\xc3\xa4 vierailee vuosittain tuhansia turisteja. Vuonna 1988 se oli mukana BBC:n Helen Cresswellin lasten kummitustarinasta tekem\xc3\xa4ss\xc3\xa4 tv-sovituksessa Moondial ja toimi my\xc3\xb6hemmin \xe2\x80\x9dRosings Parkina\xe2\x80\x9d BBC:n Ylpeyden ja ennakkoluulon vuoden 1995 tv-versiossa.\n_START_SECTION_\nVarhaishistoria\n_START_PARAGRAPH_\nBrownlow\xe2\x80\x99n perhe, lakimiesten dynastia, alkoi ker\xc3\xa4t\xc3\xa4 maata Beltonin seudulta arviolta vuodesta 1598 l\xc3\xa4htien. Vuonna 1609 he hankkivat itse Beltonin maanomistusoikeuden Pakenhamin perheelt\xc3\xa4, joka myi lopulta herraskartanon Sir John Brownlow I:lle 1617. Vanha talo sijaitsi l\xc3\xa4hell\xc3\xa4 kirkkoa nykyisen talon puutarhan alueella ja pysyi l\xc3\xa4hes asumattomana, sill\xc3\xa4 perhe k\xc3\xa4ytti mieluummin muita omistamiaan rakennuksia. John Brownlow oli avioitunut perij\xc3\xa4tt\xc3\xa4ren kanssa mutta oli lapseton; h\xc3\xa4nell\xc3\xa4 oli vain kaksi verisukulaista, my\xc3\xb6s John Brownlow -niminen veljenpojan poika sek\xc3\xa4 veljentytt\xc3\xa4ren tytt\xc3\xb6, Alice Sherard. Serkukset meniv\xc3\xa4t naimisiin 1676. Kolme vuotta my\xc3\xb6hemmin pari peri isosed\xc3\xa4lt\xc3\xa4\xc3\xa4n Brownlow\xe2\x80\x99n tilukset sek\xc3\xa4 9\xc2\xa0000 punnan vuotuiset tulot ja 20\xc2\xa0000 puntaa k\xc3\xa4teisvaroja. He ostivat v\xc3\xa4litt\xc3\xb6m\xc3\xa4sti townhousen hiljattain muodikkaaksi tulleelta Bloomsburyn Southampton Squarelta ja p\xc3\xa4\xc3\xa4ttiv\xc3\xa4t rakentaa uuden herraskartanon Beltoniin._NEWLINE_Uuden talon rakennusty\xc3\xb6t alkoivat 1685. Alkuper\xc3\xa4issuunnittelusta vastanneen arkkitehdin ajatellaan olleen William Winde, vaikka talo on luettu my\xc3\xb6s Sir Christopher Wrenin nimiin. Toisaalta joidenkin mukaan rakennuksen tyyli muistuttaa niin paljon Roger Prattin Lontoon Clarendon Housea, ett\xc3\xa4 se olisi voinut olla kenen tahansa lahjakkaan piirt\xc3\xa4j\xc3\xa4n ty\xc3\xb6t\xc3\xa4. Nykyisin suosittu oletus, jonka mukaan Winde oli arkkitehti, perustuu tyylillisiin yhtenev\xc3\xa4isyyksiin valmiin Beltonin ja Winden suunnitteleman Coombe Abbeyn v\xc3\xa4lill\xc3\xa4. Lis\xc3\xa4todisteena on vuodelta 1690 per\xc3\xa4isin oleva kirje, jossa Winde suosittelee rapparia ja antaa neuvoja sis\xc3\xa4osien viimeistely\xc3\xa4 varten._NEWLINE_Arkkitehdin henkil\xc3\xb6llisyydest\xc3\xa4 riippumatta Belton j\xc3\xa4ljittelee tarkasti 1647 valmistuneen Clarendon Housen suunnittelua. Kyseinen suuri lontoolainen townhouse (purettu noin 1683) oli yksi aikakautensa ihailluimpia rakennuksia \xe2\x80\x9delegantin symmetriansa ja varman ja j\xc3\xa4rkev\xc3\xa4n suunnittelunsa\xe2\x80\x9d ansiosta. Sir John Summerson on kuvaillut Clarendon Housea \xe2\x80\x9daikansa vaikutusvaltaisimmaksi taloksi niiden keskuudessa, jotka pyrkiv\xc3\xa4t suurellisuuteen\xe2\x80\x9d ja Beltonia \xe2\x80\x9dhienoimmaksi s\xc3\xa4ilyneeksi esimerkiksi luokassaan.\xe2\x80\x9d Tiedet\xc3\xa4\xc3\xa4n, ett\xc3\xa4 John ja Alice Brownlow kokosivat hanketta varten aikansa parhaista k\xc3\xa4sity\xc3\xb6l\xc3\xa4isist\xc3\xa4 koostuneen ty\xc3\xb6ryhm\xc3\xa4n. Ryhm\xc3\xa4n johtajana toimi mestarimuurari William Stanton, joka valvoi hanketta. H\xc3\xa4nen kakkosmiehens\xc3\xa4 John Thompson oli tehnyt t\xc3\xb6it\xc3\xa4 Sir Christopher Wrenin kanssa useissa j\xc3\xa4lkimm\xc3\xa4isen suunnittelemissa Lontoon kirkoissa, kun taas p\xc3\xa4\xc3\xa4puusepp\xc3\xa4 John Sturges oli ty\xc3\xb6skennellyt Chatsworthissa William Talmanin johdolla. Takorautaty\xc3\xb6l\xc3\xa4inen John Warren toimi Stantonin alaisena Buckinghamshiren Denham Placessa, ja Beltonin hienot takorautaportit saattavat olla h\xc3\xa4nen ty\xc3\xb6t\xc3\xa4\xc3\xa4n. Beltonin rakentajat olivat niin p\xc3\xa4tevi\xc3\xa4, ett\xc3\xa4 Winde ei v\xc3\xa4ltt\xc3\xa4m\xc3\xa4tt\xc3\xa4 tehnyt juuri muuta kuin tarjosi alkuper\xc3\xa4iset suunnitelmat sek\xc3\xa4 piirrokset ja j\xc3\xa4tti niiden tulkinnan paikalla olleille ty\xc3\xb6l\xc3\xa4isille. T\xc3\xa4m\xc3\xa4n teorian yhten\xc3\xa4 todisteena on viereisen tallirivin poikkeava ilmiasu. Maalaismaisemman ja suhteissaan v\xc3\xa4hemm\xc3\xa4n mestarillisen tallirivin tiedet\xc3\xa4\xc3\xa4n olleen kokonaan Stantonin ty\xc3\xb6t\xc3\xa4.\n_START_SECTION_\nIlmapiiri\n_START_PARAGRAPH_\n1600-luvun lopussa Englannissa tapahtui suunnittelun saralla merkitt\xc3\xa4v\xc3\xa4\xc3\xa4 kehityst\xc3\xa4. Commonwealth-hallinnon ankarien vuosien loputtua alkoi suuri kukoistus ja kehitys sek\xc3\xa4 arkkitehtuurin ett\xc3\xa4 taiteiden saralla vuonna 1660 tapahtuneen monarkian palauttamisen j\xc3\xa4lkeen. Rojalistipakolaiset ja Grand Tourilta palanneet varakkaat nuoret miehet tulivat takaisin kotiin mukanaan uusia ideoita, jotka olivat usein yliampuvia klassisten teemojen muunnelmia. Englannille t\xc3\xa4m\xc3\xa4 oli barokkiaikakauden alkusarastusta. Roger Prattin, John Webbin ja Sir Christopher Wrenin kaltaisten arkkitehtien uusi aalto ei ainoastaan rakentanut uusia avaria rakennuksia renessanssin innoittamilla tyyleill\xc3\xa4 vaan muokkasi my\xc3\xb6s jo olemassa olleita vanhoja taloja. Yksi vanhojen talojen k\xc3\xa4ytt\xc3\xb6\xc3\xa4 hyvin edustava tapaus on Berkshiren Coleshill House, jossa Pratt muutti ylim\xc3\xa4\xc3\xa4r\xc3\xa4iseksi j\xc3\xa4\xc3\xa4neen keskiaikaisen juhlasalin keisarillisilla portailla varustetuksi klassisvaikutteiseksi sis\xc3\xa4\xc3\xa4nk\xc3\xa4yntihalliksi. Syyn\xc3\xa4 juhlasalin tarpeettomuuteen oli se, ett\xc3\xa4 ty\xc3\xb6nantajat halusivat nyt asua erill\xc3\xa4\xc3\xa4n palvelusv\xc3\xa4est\xc3\xa4\xc3\xa4n eiv\xc3\xa4tk\xc3\xa4 en\xc3\xa4\xc3\xa4 sy\xc3\xb6neet yhdess\xc3\xa4 heid\xc3\xa4n kanssaan juhlasalissa. He pyrkiv\xc3\xa4t my\xc3\xb6s poistamaan talon p\xc3\xa4\xc3\xa4osista ruoanlaitosta aiheutuneet tuoksut ja muut henkil\xc3\xb6kunnasta kertovat vihjeet. Ty\xc3\xb6nantajat ryhtyiv\xc3\xa4t asumaan laadukkaissa, ilmavissa huoneissa pohjakerroksen yl\xc3\xa4puolella omassa yksityisyydess\xc3\xa4\xc3\xa4n. Palvelijat puolestaan pysytteliv\xc3\xa4t erityisesti heille varatuissa kerroksissa, usein pohja- ja ylimmiss\xc3\xa4 ullakkokerroksissa \xe2\x80\x93 paitsi silloin, kun heit\xc3\xa4 tarvittiin. T\xc3\xa4ll\xc3\xa4 aikakaudella Britanniassa tapahtui merkitt\xc3\xa4vi\xc3\xa4 yhteiskunnallisia muutoksia, ja koulutetulla v\xc3\xa4est\xc3\xb6ll\xc3\xa4 oli tapana ylpeill\xc3\xa4 tyylikkyydell\xc3\xa4 ja oppineisuudella. Vaikka Belton ei ole barokkityyli\xc3\xa4, ilment\xc3\xa4\xc3\xa4 se kaikkia uusien muotivirtausten tyypillisi\xc3\xa4 piirteit\xc3\xa4._NEWLINE_Belton suunniteltiin hillittyyn, miltei palladiolaiseen arkkitehtuurityyliin, joka oli ollut suosittua juuri ennen koristeellisen barokkityylin nousua Englannissa. T\xc3\xa4m\xc3\xa4 arkkitehtuuri otti yleens\xc3\xa4 ankaran symmetrisen muodon usein suorakulmaisine taloineen ja p\xc3\xa4\xc3\xa4tykolmioineen p\xc3\xa4\xc3\xa4sivujen yl\xc3\xa4puolella. T\xc3\xa4m\xc3\xa4 melkeinp\xc3\xa4 j\xc3\xa4ykk\xc3\xa4 konsepti toimi vaikutteena lukuisten talojen suunnittelulle, Belton mukaan lukien. My\xc3\xb6hemmin \xe2\x80\x9dkaroliinisena\xe2\x80\x9d tunnettu tyyli (tulee \xe2\x80\x9dCaroluksesta\xe2\x80\x9d, joka oli hallitsevan monarkin, Kaarle II:n, latinankielinen nimi), oli suosittu pikkuaristokraattien ja herrasv\xc3\xa4en keskuudessa sek\xc3\xa4 heid\xc3\xa4n kaupunki- ett\xc3\xa4 maalaisasumuksissaan viel\xc3\xa4 kauan Kaarle II:n kuoleman j\xc3\xa4lkeen._NEWLINE_Belton on rakennettu paikallisesta ancasterkivest\xc3\xa4 sek\xc3\xa4 Kettonista tuodusta kevyemm\xc3\xa4st\xc3\xa4 ashlarista, jota k\xc3\xa4ytettiin kulmauksiin. H-kirjaimen muotoista pohjapiirustusta k\xc3\xa4ytt\xc3\xa4v\xc3\xa4st\xc3\xa4 suunnittelusta oli tullut suosittua elisabetiaanisen ajan my\xc3\xb6h\xc3\xa4isvaiheessa. 1500-luvun loppuvaiheessa kotiarkkitehtuuri oli kuitenkin kehittynyt pidemm\xc3\xa4lle aiempien H-kaavion mukaan tehtyjen talojen \xe2\x80\x9dyhden huoneen levyisist\xc3\xa4\xe2\x80\x9d ulottuvuuksistaan, mit\xc3\xa4 edusti esimerkiksi Montacute House. Uudet pohjapiirustukset sijoittivat huoneet sein\xc3\xa4 sein\xc3\xa4\xc3\xa4 vasten, mik\xc3\xa4 teki taloista kahden huoneen levyisi\xc3\xa4. T\xc3\xa4t\xc3\xa4 suunnittelutapaa alettiin kutsua \xe2\x80\x9dtuplapinoksi\xe2\x80\x9d (engl. double pile). Se mahdollisti paremman valaistuksen ja l\xc3\xa4mmityksen huoneissa sek\xc3\xa4 sen, ett\xc3\xa4 p\xc3\xa4\xc3\xa4sy huoneisiin oli helpompaa ja ne olivat paremmassa yhteydess\xc3\xa4 toisiinsa. T\xc3\xa4m\xc3\xa4 toteutui my\xc3\xb6s Beltonissa. Kaikkein t\xc3\xa4rkeimp\xc3\xa4n\xc3\xa4 etuna oli suurempi yksityisyys. Rakentamisen n\xc3\xa4k\xc3\xb6kulmasta tuplahuoneleveys mahdollisti talon paremman tiiviyden ja sen sijoittamisen yhden, helpommin rakennettavissa olevan katon alle, mik\xc3\xa4 v\xc3\xa4hensi valmistuskuluja. Talojen ilmiasusta tuli n\xc3\xa4in kiinte\xc3\xa4mpi, kun niiss\xc3\xa4 oli useampi kuin vain yksi tai kaksi julkisivua._NEWLINE_Talon ulko-osat sek\xc3\xa4 kiinteist\xc3\xb6n muut ulkorakennukset toimivat innoituksen l\xc3\xa4hteen\xc3\xa4 Edith Whartonin talon, Massachusettsin Lenoxissa sijaitsevan The Mountin, suunnittelulle.\n_START_SECTION_\nSuunnittelu\n_START_PARAGRAPH_\nBeltonin huoneiden pohjakaavio oli vanhanaikainen sen ajan suurtalolle. Monarkian palauttamisen j\xc3\xa4lkeen ja eurooppalaisten ajatusten virratessa maahan suurissa taloissa tuli suosioon mannermainen muoti, johon kuului olohuoneesta, pukuhuoneesta ja makuuhuoneesta koostunut, arvovieraille tarkoitettu huonekokonaisuus, joka oli yhteydess\xc3\xa4 keskussalonkiin tai -halliin. N\xc3\xa4m\xc3\xa4 huoneet oli varattu vakituisesti korkea-arvoisten vierailijoiden, kuten hallitsijoiden, k\xc3\xa4ytt\xc3\xb6\xc3\xb6n. Vaikka Beltonissa salonki on keskiosassa, sit\xc3\xa4 eiv\xc3\xa4t sivua et\xc3\xa4isyyssuunnassa loistokkuudeltaan v\xc3\xa4henev\xc3\xa4t vierashuoneet. Syyn\xc3\xa4 ep\xc3\xa4tavalliseen pohjapiirrokseen saattoi olla se, ett\xc3\xa4 vaikka Brownlow\xe2\x80\x99t olivatkin hyvin varakkaita, he olivat aatelisarvoltaan ainoastaan baronetteja, ja heid\xc3\xa4n omaisuutensa oli h\xc3\xa4din tuskin sata vuotta vanhaa. N\xc3\xa4in ollen heit\xc3\xa4 ei pidetty aristokraatteina vaan gentryn\xc3\xa4. N\xc3\xa4in ollen vierashuonekokonaisuuden rakentaminen olisi ennakoimisen sijasta ilment\xc3\xa4nyt vain toiveita kuninkaallisen vieraan saamisesta. Muodikkaan ja muodollisen vierashuonekokonaisuuden tai Brownlow\xe2\x80\x99ien yhteiskunnallisten ansioiden puute ei kuitenkaan est\xc3\xa4nyt Vilhelm III:n vierailua juuri valmistuneeseen taloon vuonna 1695. Kuningas majoittui \xe2\x80\x9dparhaaseen vuodekamariin\xe2\x80\x9d, suureen vaatevaraston viereiseen huoneeseen, joka sijaitsi salongin yl\xc3\xa4puolella ja johon toisen kerroksen suuri ruokailuhuone johti suoraan._NEWLINE_Beltonin suunnittelutapa noudatti vanhaa tyyli\xc3\xa4, jossa vastaanottohuoneet ja makuuhuoneet hajautettiin kahteen p\xc3\xa4\xc3\xa4kerrokseen. K\xc3\xa4ytetty pohjapiirustus edusti Roger Prattin teoriaa, jonka mukaan vieraiden ja perheen huoneiden tuli olla selke\xc3\xa4sti erill\xc3\xa4\xc3\xa4n. T\xc3\xa4m\xc3\xa4n ajattelutavan seurauksena perhe asutti l\xc3\xa4nsisiiven ensimm\xc3\xa4isen ja toisen kerroksen huoneita, suuri portaikko nousi talon it\xc3\xa4puolelle ja parhaat vierasmakuuhuoneet sijaitsivat it\xc3\xa4siivess\xc3\xa4. Portaikosta tehtiin suuri ja vaikuttava, ja siit\xc3\xa4 tuli osa vieraan reitti\xc3\xa4 ensimm\xc3\xa4isen kerroksen hallista ja salongista toisen kerroksen p\xc3\xa4\xc3\xa4ruokasaliin ja makuuhuoneeseen. Beltonia selke\xc3\xa4mmin t\xc3\xa4t\xc3\xa4 vanhaa ideaa edustaa elisabetiaaninen Hardwick Hall naapurikreivikunta Derbyshiressa._NEWLINE_P\xc3\xa4\xc3\xa4aula, vastaanotto ja perheen makuuhuoneet sijoitettiin ensimm\xc3\xa4iseen kerrokseen matalan puolikellarin yl\xc3\xa4puolelle, joka sis\xc3\xa4lsi palveluhuoneet. Kartanon pohjois- ja etel\xc3\xa4sivulla sijainneeseen kahteen t\xc3\xa4rkeimp\xc3\xa4\xc3\xa4n sis\xc3\xa4\xc3\xa4nk\xc3\xa4yntiin p\xc3\xa4\xc3\xa4stiin ulkopuolisia portaita pitkin. Kyseess\xc3\xa4 olivat alun perin yksitt\xc3\xa4iset leve\xc3\xa4t portaat pohjoispuolella ja tuplaportaat etel\xc3\xa4ss\xc3\xa4. Sittemmin ne on korvattu oikealla n\xc3\xa4kyv\xc3\xa4n kaavion havainnollistamilla yksinkertaisemmilla muotoiluilla._NEWLINE_Toisessa kerroksessa on vastaava ikkunapinta-ala ja yht\xc3\xa4 arvokkaat ikkunat kuin ensimm\xc3\xa4isess\xc3\xa4 kerroksessa. Kummassakin kerroksessa k\xc3\xa4ytettiin sash-ikkunoita, jotka olivat tuolloin tuoreita keksint\xc3\xb6j\xc3\xa4. Puolikellarissa ja ullakkokerroksessa tyydyttiin vanhanaikaisempiin pysty- ja vaakajakokappalekarmein varustettuihin ikkunoihin, mik\xc3\xa4 osoitti n\xc3\xa4iden kerrosten asukkaiden alempaa asemaa. Ulkopuolelta k\xc3\xa4sin oli selv\xc3\xa4sti havaittavissa, ett\xc3\xa4 talon kaksi p\xc3\xa4\xc3\xa4kerrosta oli tarkoitettu ainoastaan vieras- ja perhek\xc3\xa4ytt\xc3\xb6\xc3\xb6n, kun taas henkil\xc3\xb6kunta ja palvelualueet oli rajattu puolikellariin ja ullakkokerroksiin. Ajatus pit\xc3\xa4\xc3\xa4 kotiasiat ja henkil\xc3\xb6kunta poissa n\xc3\xa4kyvist\xc3\xa4 silloin, kun heit\xc3\xa4 ei tarvittu, oli suhteellisen uusi, ja ensimm\xc3\xa4isen kerran sit\xc3\xa4 oli k\xc3\xa4ytt\xc3\xa4nyt Pratt suunnitellessaan Berkshire Coleshill Housea. Senaikainen yhteiskunnallinen kommentoija Roger North ylisti takaportaita, joita Beltonissa on kaksi (kaavion kohdat C ja P), yhten\xc3\xa4 aikansa merkitt\xc3\xa4vimmist\xc3\xa4 keksinn\xc3\xb6ist\xc3\xa4._NEWLINE_Belton Housen p\xc3\xa4\xc3\xa4huone on tilava Marble Hall (J) etel\xc3\xa4isen puolen keskiosassa. Kyseinen halli toimii alkupisteen\xc3\xa4 suurelle joukolle huoneita ja on yhteydess\xc3\xa4 pohjoispuolen entiseen suureen saliin eli salonkiin. Marble Hallin kyljess\xc3\xa4 on entinen pieni salonki (G, nykyisin gobeliinihuone) sek\xc3\xa4 suuri porrashalli (L), kun taas salongin (H) kyljess\xc3\xa4 on kaksi olohuonetta (F, K). Vaikka Marble Hall ja salonki olivat pienen vastaanottohuonerivist\xc3\xb6n keskell\xc3\xa4, niiden ei ollut tarkoitus muodostaa vierashuonekokonaisuuden ydint\xc3\xa4 barokkityyliin. Yksi t\xc3\xa4rkeimmist\xc3\xa4 huoneista, suuri ruokasali (nykyisin kirjasto) oli itse asiassa t\xc3\xa4ysin erillinen ja sijaitsi seuraavassa kerroksessa t\xc3\xa4sm\xc3\xa4lleen Marble Hallin yl\xc3\xa4puolella. Makuuhuoneet on j\xc3\xa4rjestetty yksitt\xc3\xa4isiksi huonerykelmiksi kahden siiven (E, R jne.) kumpaankin kerrokseen, ja siivet reunustavat joskus talon keskustaksi kutsuttua osaa. Marble Hallin yhdelle sivulle asetettu p\xc3\xa4\xc3\xa4portaikko on yksi Beltonin harvoista ep\xc3\xa4symmetrisesti asemoiduista piirteist\xc3\xa4. Portaikolla on tukeva rappausk\xc3\xa4sitelty sis\xc3\xa4katto, joka sis\xc3\xa4lt\xc3\xa4\xc3\xa4 lontoolaisen rappari Edward Goudgen tekem\xc3\xa4n Brownlow\xe2\x80\x99n tunnuksen. Vuonna 1690 William Winde arvioi, ett\xc3\xa4 Goudgea \xe2\x80\x9dpidettiin Englannin parhaana mestarina omalla alallaan\xe2\x80\x9d._NEWLINE_Kartanossa olivat niin ruumiilliset kuin henkiset tarpeet symmetrisess\xc3\xa4 tasapainossa: keitti\xc3\xb6 (A) ja kappeli (M) olivat molemmat suuria kaksikerroksisia halleja, jotka kohosivat puolikellarista ensimm\xc3\xa4iseen kerrokseen. Suuren ja korkean tilan tarjoamisen lis\xc3\xa4ksi t\xc3\xa4llainen rakenne mahdollisti sen, ett\xc3\xa4 palvelijat saattoivat suorittaa hartaushetki\xc3\xa4 kappelissa poistumatta palveluskerroksesta. Heid\xc3\xa4n ty\xc3\xb6nantajansa puolestaan palvoivat yksityisgalleriassaan (N), jossa oli takka ja n\xc3\xa4kym\xc3\xa4 ensimm\xc3\xa4isen kerroksen kappeliin._NEWLINE_Yksi talon karoliinisimpia piirteit\xc3\xa4 ovat kaide ja yl\xc3\xa4katon kupoli, jonka toi englantilaiseen arkkitehtuuriin Roger Pratt monien muiden elementtien ohella. Beltonin kupoli ei valaise korkeaa ja kuperaa hallia, kuten Euroopassa yleens\xc3\xa4, vaan peitt\xc3\xa4\xc3\xa4 portaikkoa, jonka kautta p\xc3\xa4\xc3\xa4see p\xc3\xa4\xc3\xa4katon huipulla olevalle suurelle n\xc3\xa4k\xc3\xb6alapaikalle, jota maankamarasta katsottuna piilottaa tavanomaisemman ja n\xc3\xa4kyv\xc3\xa4mm\xc3\xa4n katto-osan huipulla sijaitseva kaide. T\xc3\xa4st\xc3\xa4 paikasta Beltonin omistajat saattoivat ihailla talostaan erkanevien puistokatujen ja maisemapuutarhojen t\xc3\xa4ydellist\xc3\xa4 symmetriaa. Arkkitehti James Wyatt poisti talosta t\xc3\xa4m\xc3\xa4n piirteen nykyaikaistaessaan sit\xc3\xa4 1700-luvulla. Kolmas jaarli Brownlow palautti sen alkuper\xc3\xa4isess\xc3\xa4 muodossaan 1870-luvulla.\n_START_SECTION_\nSis\xc3\xa4osat ja sis\xc3\xa4lt\xc3\xb6\n_START_PARAGRAPH_\nJoitakin Beltonin monista huoneista on muutettu viimeisen 300 vuoden aikana sek\xc3\xa4 k\xc3\xa4ytt\xc3\xb6tarkoituksen ett\xc3\xa4 muotoilun suhteen. Yksi p\xc3\xa4\xc3\xa4huoneista, Marble Hall (J), ensimm\xc3\xa4inen suurista vastaanottohuoneista, toimii etel\xc3\xa4isen\xc3\xa4 sis\xc3\xa4\xc3\xa4nk\xc3\xa4yntiaulana. Beltonin rakentamisen aikaan juhlasali ei ollut en\xc3\xa4\xc3\xa4 sy\xc3\xb6miseen tarkoitettu paikka vaan palveli talon sis\xc3\xa4\xc3\xa4nk\xc3\xa4yntin\xc3\xa4. Saliin oli alun perin ripustettu 28 kuninkaiden, kuningattarien ja keisarien muotokuvaa Vilhelm Valloittajasta Vilhelm III:een, mink\xc3\xa4 tarkoituksena oli tuoda talolle dynastista arvokkuutta. V\xc3\xa4h\xc3\xa4lukuisempia ja huomattavasti uudempia Brownlow\xe2\x80\x99n perheen j\xc3\xa4senist\xc3\xa4 tehtyj\xc3\xa4 maalauksia pidettiin yl\xc3\xa4puolisessa suuressa ruokasalissa. Marble Hall on saanut nimens\xc3\xa4 mustista ja valkoisista marmorilaatoista valmistetusta ruutulautakuvioisesta lattiastaan. Huone on t\xc3\xa4ysin paneloitu lehmuspuulla, ja osa paneloinnista sis\xc3\xa4lt\xc3\xa4\xc3\xa4 koristeita, jotka luetaan Grinling Gibbonsin nimiin. 1800-luvun varhaisvuosina t\xc3\xa4m\xc3\xa4n ja jotkin muut huoneet muotoili uudelleen Jeffry Wyatville, joka maalasi paneelit tammiselta n\xc3\xa4ytt\xc3\xa4viksi ja sis\xc3\xa4llytti panelointiin valeovia saadakseen jo paikoillaan olleet aidot ovet ilmiasultaan tasapainoisemmiksi._NEWLINE_Toinen p\xc3\xa4\xc3\xa4vastaanottohuoneista, salonki (H), on suorassa yhteydess\xc3\xa4 Marble Halliin. T\xc3\xa4m\xc3\xa4 suuri paneloitu huone on pohjoisten maisemapuutarhojen puistokatujen symmetria-akselilla. Alun perin suurena salina tunnettu huone on aina ollut talon p\xc3\xa4\xc3\xa4vastaanottohuone. Siin\xc3\xa4 on edelleen alkuper\xc3\xa4inen marmorinen takka ja rapattu piirtokirvakatto, joka on viktoriaanisen aikakauden kopio alkuper\xc3\xa4isest\xc3\xa4, karoliinista tyyli\xc3\xa4 edustaneen rappari Edward Goudgen tekem\xc3\xa4st\xc3\xa4 sis\xc3\xa4katosta. Nykyisin huoneessa on suvun j\xc3\xa4senten muotokuvia sek\xc3\xa4 Sir John Brownlow II:n veljenpojan lordi Tyrconnelin (1721\xe2\x80\x931754) omistajakaudelta per\xc3\xa4isin olevia huonekaluja. Huoneen keskipisteen\xc3\xa4 on suuri Aubusson-matto, joka valmistettiin 1839 ensimm\xc3\xa4ist\xc3\xa4 jaarli Brownlow\xe2\x80\x99ta varten._NEWLINE_Salongin vastakkaisilla puolilla sijaitsevat kaksi pienemp\xc3\xa4\xc3\xa4 olohuonetta (F, K). Alun perin ne oli tarkoitettu yksityisiksi oleskeluhuoneiksi, joihin oli mahdollista vet\xc3\xa4yty\xc3\xa4 Marble Hallin ja salongin julkisista toiminnoista. Yksi n\xc3\xa4ist\xc3\xa4 oleskeluhuoneista muutettiin vierasmakuuhuoneeksi lordi Tyrconnelin hallintokaudella, jolloin tavoitteena oli luoda muodikkaampi barokkihuoneiden kokonaisuus. Ironisesti kuningattaren (Adelaide, Vilhelm IV:n leski) seuraavan kerran vieraillessa Beltonissa 1840 vierasmakuuhuone siirrettiin takaisin alkuper\xc3\xa4iseen paikkaansa salongin yl\xc3\xa4puoliseen kamariin, joka nyt tunnettiin Kuningattaren huoneena (Queen\xe2\x80\x99s Room)._NEWLINE_Ensimm\xc3\xa4isen kerroksen viimeinen suuri vastaanottohuone on Hondecoeter Room (A), joka on saanut nimens\xc3\xa4 kolmesta valtavasta uuskaroliiniseen verhoiluun sovitetusta Melchior de Hondecoeterin (1636\xe2\x80\x931695) \xc3\xb6ljyv\xc3\xa4rimaalauksesta, jotka sis\xc3\xa4lt\xc3\xa4v\xc3\xa4t n\xc3\xa4kymi\xc3\xa4 pihamaan linnuista. Verhoilun toi huoneeseen kolmas jaarli Brownlow 1876. T\xc3\xa4m\xc3\xa4 kartanon p\xc3\xa4\xc3\xa4ruokasaliksi kalustettu huone muodostettiin 1808 aikaisemman kaksikerroksisen keitti\xc3\xb6n yl\xc3\xa4osasta._NEWLINE_Beltonin porrashalli (L) marmorihallin it\xc3\xa4puolella on poikkeuksellisesti sijoitettu, sill\xc3\xa4 tuon aikakauden taloissa portaikko oli yleens\xc3\xa4 eteishallissa. Portaikko nousee kolmivaiheisesti marmorihallin yl\xc3\xa4puolella sijaitsevan entisen suuren ruokasalin l\xc3\xa4nsi-, pohjois- ja it\xc3\xa4seinien ymp\xc3\xa4ri. Portaikko toimi n\xc3\xa4in ollen t\xc3\xa4rke\xc3\xa4n\xc3\xa4 kulkuyhteyten\xc3\xa4 talon kolmen p\xc3\xa4\xc3\xa4vastaanottohuoneen v\xc3\xa4lill\xc3\xa4. Suuri ruokasali, nyky\xc3\xa4\xc3\xa4n kirjasto, on kokenut merkitt\xc3\xa4vi\xc3\xa4 muutoksia, ja siit\xc3\xa4 on poistettu kaikki j\xc3\xa4ljet karoliinisesta koristelusta. Ensin James Wyatt muunsi sen holvikattoiseksi olohuoneeksi 1778, ja vuonna 1876 se muutettiin kirjastoksi. Huone sis\xc3\xa4lt\xc3\xa4\xc3\xa4 noin 6\xc2\xa0000 nidett\xc3\xa4, erinomaisia esimerkkej\xc3\xa4 kirjojen ker\xc3\xa4ilyst\xc3\xa4 yli 350 vuoden ajalta. Kun lordi Tyrconnel kuoli 1754, h\xc3\xa4nen kirjastonsa luettelo yksil\xc3\xb6i l\xc3\xa4hes 2\xc2\xa0300 kirjaa. L\xc3\xa4hes kaikki niist\xc3\xa4 l\xc3\xb6ytyv\xc3\xa4t Beltonin kirjastosta nyky\xc3\xa4\xc3\xa4n (2007)._NEWLINE_Kirjastosta on p\xc3\xa4\xc3\xa4sy Queen\xe2\x80\x99s Roomina tunnettuun huoneeseen, joka oli aiemmin \xe2\x80\x9dparas vuodekamari\xe2\x80\x9d. T\xc3\xa4m\xc3\xa4 paneloitu huone koristeltiin uudelleen 1800-luvun alkupuolella kuningatar Adelaiden vierailua varten. Siin\xc3\xa4 on kookas katettu rokokootyylinen s\xc3\xa4nky, jossa kuningatar nukkui, ja s\xc3\xa4ngyn p\xc3\xa4\xc3\xa4tyyn on kirjottu kuninkaallinen monogrammi \xe2\x80\x9dAR\xe2\x80\x9d (Adelaide Regina). Muut toisen kerroksen huoneista ovat p\xc3\xa4\xc3\xa4asiassa makuuhuoneita. Niihin kuuluvat Kiinalainen huone alkuper\xc3\xa4isine 1700-luvun k\xc3\xa4sinmaalattuine kiinalaisine tapetteineen, keltainen makuuhuone sek\xc3\xa4 Windsor-makuuhuone, joka sai nimens\xc3\xa4 Windsorin herttuan k\xc3\xa4ytetty\xc3\xa4 sit\xc3\xa4 rakastajattarensa Wallis Simpsonin kanssa Beltoniin tekemill\xc3\xa4\xc3\xa4n vierailuilla 1930-luvulla. Peregrine Cust, kuudes paroni Brownlow, tuli huomattavassa m\xc3\xa4\xc3\xa4rin osalliseksi kruunusta luopumiseen liittyneeseen kriisiin 1936. Beltonissa on nykyisin kyseiselle tapahtumalle omistettu pysyv\xc3\xa4 n\xc3\xa4yttely.\n_START_SECTION_\nPuutarhat ja puisto\n_START_PARAGRAPH_\nVuonna 1690 Sir John Brownlow sai luvan 1\xc2\xa0000\xc2\xa0eekkerin (4\xc2\xa0km\xc2\xb2) laajuisen alueen aitaamiseen puistoksi muuttamista varten. H\xc3\xa4n sai my\xc3\xb6s luvan hirvien pit\xc3\xa4miselle. On olemassa todisteita sen puolesta, ett\xc3\xa4 osa kyseisest\xc3\xa4 alueesta oli ollut puistona ainakin vuodesta 1580 l\xc3\xa4htien. Alueelle rakennettiin katuja, mukaan lukien yh\xc3\xa4 olemassa oleva It\xc3\xa4inen puistokatu, joka suuntasi talosta it\xc3\xa4\xc3\xa4n. Brownlow my\xc3\xb6s kaivautti suuren lammen ja istutti 21\xc2\xa0400 saarni-, 9\xc2\xa0500 tammi- ja 614 hedelm\xc3\xa4puuta. William Winde on saattanut antaa neuvoja puutarhojen sommittelun suhteen. L\xc3\xa4hemp\xc3\xa4n\xc3\xa4 taloa oli sarja muita maisemapuutarhoja, jotka sis\xc3\xa4lsiv\xc3\xa4t istutusten ja symmetristen k\xc3\xa4velykatujen reunustamia lammikoita._NEWLINE_Sir John Brownlow\xe2\x80\x99ta seurasi Beltonin omistajana ensin h\xc3\xa4nen veljens\xc3\xa4, joka salli Brownlow\xe2\x80\x99n lesken Alicen j\xc3\xa4\xc3\xa4v\xc3\xa4n talosta vastaavaksi henkil\xc3\xb6ksi. Alice vietti loppuel\xc3\xa4m\xc3\xa4ns\xc3\xa4 Beltonissa j\xc3\xa4rjestellen edullisia avioliittoja viidelle tytt\xc3\xa4relleen. H\xc3\xa4nen kuollessaan 1721 talo siirtyi h\xc3\xa4nen aviomiehens\xc3\xa4 veljenpojalle ja v\xc3\xa4vylle Sir John Brownlow III:lle eli varakreivi Tyrconnellille. Tyrconnel, ei huomattavalla \xc3\xa4lykkyydell\xc3\xa4 varustettu diletantti, oli vastuussa monista puistosta ja puutarhasta edelleen l\xc3\xb6ytyvist\xc3\xa4 arkkitehtuurisista piirteist\xc3\xa4. Vuosien 1742 ja 1751 v\xc3\xa4lill\xc3\xa4 h\xc3\xa4n rakensi sarjan follyj\xc3\xa4, mukaan lukien uusgoottisen raunion, vesiputouksen ja Belmount Towerina tunnetun n\xc3\xa4k\xc3\xb6alapaviljongin. Rakentamisen valmistuttua tornin kummallakin sivulla oli pieni siipi.\n_START_SECTION_\n1900-luku\n_START_PARAGRAPH_\n1800-luvun kolmena viimeisen\xc3\xa4 vuosikymmenen\xc3\xa4 kolmas Brownlow\xe2\x80\x99n jaarli k\xc3\xa4ytti paljon aikaa ja rahaa Beltonin remontoimiseen, ja t\xc3\xa4m\xc3\xa4n seurauksena talo oli 1900-luvulle tultaessa hyv\xc3\xa4ss\xc3\xa4 kunnossa. 1900-luvun aikana Belton perikuntineen kohtasi kuitenkin vakavia ongelmia. Yksi niist\xc3\xa4 oli tuloveron ja perint\xc3\xb6veron ker\xc3\xa4\xc3\xa4misen aloittaminen, mink\xc3\xa4 takia Brownlow\xe2\x80\x99n perhe joutui huomattaviin taloudellisiin vaikeuksiin._NEWLINE_Ensimm\xc3\xa4isen maailmansodan alkuvaiheessa kolmas Brownlow\xe2\x80\x99n jaarli tarjosi monien muiden brittil\xc3\xa4isten maanomistajien tapaan talonsa ja puistonsa hallitukselle sotapalvelukseen. Tarjous hyv\xc3\xa4ksyttiin, ja puistossa tehtiin suurimmat ja rajuimmat muutokset sitten varakreivi Tyrconnelin follyrakennuksen aikojen. Vuonna 1915 Beltonin puiston etel\xc3\xa4iseen osaan perustettiin kotivarasto sek\xc3\xa4 konepistoolijoukkojen harjoitusalue. Maa-alueen sijainti siell\xc3\xa4, miss\xc3\xa4 Witham-joki kulkee Lower Lincolnshiren kalkkikiven ja Upper Liasin mutakiven v\xc3\xa4lill\xc3\xa4, edesauttoi tarpeellisten ampumaharjoittelualueiden kehitt\xc3\xa4mist\xc3\xa4 l\xc3\xa4helle Great North Roadin ja Granthamin East Coast Main Linen rautatieaseman kautta kulkeneita hyvi\xc3\xa4 viestint\xc3\xa4yhteyksi\xc3\xa4. Varasto suljettiin 1919, alue raivattiin ja maa palautettiin lordi Brownlow\xe2\x80\x99lle 1920. Machine Gun Corpsin oleskelusta ei ole j\xc3\xa4\xc3\xa4nyt puistoon juurikaan merkkej\xc3\xa4, mutta aiheeseen liittyvi\xc3\xa4 muistolaattoja ja kaiverruksia voi l\xc3\xb6yt\xc3\xa4\xc3\xa4 Beltonin puiston etel\xc3\xa4portilta muistoportille matkalla sielt\xc3\xa4 kaupungin keskustaan sek\xc3\xa4 Granthamin seurakuntakirkon pohjoisk\xc3\xa4yt\xc3\xa4v\xc3\xa4st\xc3\xa4._NEWLINE_Beltonia k\xc3\xa4ytettiin j\xc3\xa4lleen sotaa palveleviin tarkoituksiin toisen maailmansodan aikana, jolloin puistosta tuli Royal Air Forcen hiljattain perustetun yksik\xc3\xb6n RAF Regimentin koti. Alun perin 1942 muodostettu rykmentti muutti pian Beltoniin, jossa se majoittui puistoon sijoitettuihin nissen huteihin.\n_START_SECTION_\n1900-luvun loppupuoli\n_START_PARAGRAPH_\nEnsimm\xc3\xa4ist\xc3\xa4 maailmansotaa seuranneet vuodet koettelivat suuresti monien merkitt\xc3\xa4vien kartanoiden omistajia. Aiemmin halvasta, v\xc3\xa4ltt\xc3\xa4m\xc3\xa4tt\xc3\xb6m\xc3\xa4st\xc3\xa4 ja runsasm\xc3\xa4\xc3\xa4r\xc3\xa4isest\xc3\xa4 sis\xc3\xa4- ja ulkoalueista vastanneesta ty\xc3\xb6v\xc3\xa4est\xc3\xa4 oli nyt pula. Miljoonat miehet olivat j\xc3\xa4tt\xc3\xa4neet palvelusty\xc3\xb6t liitty\xc3\xa4kseen armeijaan, ja vain harva heist\xc3\xa4 palasi. Naispuoliset kotipalvelijat oli kutsuttu sotapalvelukseen tehtaisiin, ja he tajusivat nyt, ett\xc3\xa4 suurten herraskartanojen porttien ulkopuolella oli olemassa helpompi ja paremmin palkattu vaihtoehto. Monet kartanoiden omistajat yrittiv\xc3\xa4t nyt k\xc3\xa4yd\xc3\xa4 huvenneella omaisuudellaan ja henkil\xc3\xb6kunnallaan tappiollista sotaa rakennusten s\xc3\xa4ilytt\xc3\xa4miseksi itsell\xc3\xa4\xc3\xa4n._NEWLINE_Belton House pysyi suhteellisen koskemattomana t\xc3\xa4ll\xc3\xa4 aikakaudella ennen kaikkea Brownlow\xe2\x80\x99n suvun huvenneiden varojen vuoksi. Kolmas jaarli Brownlow (1844\xe2\x80\x931921) ja h\xc3\xa4nen kreivitt\xc3\xa4rens\xc3\xa4 asuivat vain muutaman kuukauden vuodesta Beltonissa, jonne he tulivat kettujahtia varten ja jakoivat lopun ajastaan Lontoossa ja Ashridgessa sijainneiden talojensa v\xc3\xa4lill\xc3\xa4. N\xc3\xa4ist\xc3\xa4 j\xc3\xa4lkimm\xc3\xa4inen oli my\xc3\xb6s herraskartano, ja se sijaitsi Hertfordshiress\xc3\xa4. Ashridge, valtava uusgoottinen rakennelma, oli tullut Brownlowien omistukseen Eggertonin suvun kautta 1800-luvulla. Se myytiin taidekokoelmineen ja varusteineen kolmannen jaarlin kuolemasta vuonna 1921 aiheutuneiden perint\xc3\xb6verojen maksamista varten. N\xc3\xa4in Belton j\xc3\xa4i Brownlow\xe2\x80\x99ien ainoaksi kodiksi maaseudulla. Lis\xc3\xa4\xc3\xa4 perint\xc3\xb6veroja jouduttiin maksamaan 1927, kun kolmannen jaarlin seuraaja, h\xc3\xa4nen pikkuserkkunsa Adelbert Cust, viides paroni Brownlow, kuoli._NEWLINE_Seuraavan ajanjakson kuluessa tuhansia arkkitehtonisesti arvokkaita herraskartanoita purettiin tai niiden kokonaisia siipi\xc3\xa4 h\xc3\xa4vitettiin maan tasalle. Vuonna 1955 purettiin keskim\xc3\xa4\xc3\xa4rin yksi talo viiden p\xc3\xa4iv\xc3\xa4n sis\xc3\xa4ll\xc3\xa4. T\xc3\xa4ss\xc3\xa4 suhteessa Belton oli onnekas s\xc3\xa4ilyess\xc3\xa4\xc3\xa4n ylip\xc3\xa4\xc3\xa4t\xc3\xa4\xc3\xa4n, sill\xc3\xa4 suvun ongelmien lis\xc3\xa4ksi talon tila heikkeni siihen pisteeseen saakka, ett\xc3\xa4 kuudes paroni palkkasi 1961 arkkitehti Francis Johnsonin valvomaan mittavaa kolme vuotta kest\xc3\xa4nytt\xc3\xa4 entis\xc3\xb6intiohjelmaa. Katon korjaamisen ohella suuri osa paneloinnista otettiin irti ja kunnostettiin. My\xc3\xb6s uusia kattolistoja asennettiin. Lis\xc3\xa4ksi tehtiin yrityksi\xc3\xa4 supistaa vakavia kuivalahon esiintymi\xc3\xa4. Kuudennen paronin kuollessa 1978 siit\xc3\xa4 seuranneet perint\xc3\xb6verot yhdistettyin\xc3\xa4 kohonneisiin yll\xc3\xa4pitokuluihin saivat aikaan sen, ett\xc3\xa4 Beltonin pit\xc3\xa4minen Brownlow\xe2\x80\x99n suvun hallussa k\xc3\xa4vi mahdottomaksi.\n_START_SECTION_\nNational Trust\n_START_PARAGRAPH_\nSeitsem\xc3\xa4s paroni yritti s\xc3\xa4ilytt\xc3\xa4\xc3\xa4 talon tiluksineen avaamalla sen yleis\xc3\xb6lle. H\xc3\xa4n toteuttikin onnistuneesti seikkailuleikkikent\xc3\xa4n l\xc3\xa4heiseen metsikk\xc3\xb6\xc3\xb6n perheiden houkuttelemiseksi taloon turistimatkoille. Talousongelmat olivat kuitenkin liian vaikeita. Niinp\xc3\xa4 tammikuussa 1984 paroni siirsi talon omistajuuden National Trustille, vastaavien kiinteist\xc3\xb6jen hallinnoinnissa kokeneelle yleishy\xc3\xb6dylliselle j\xc3\xa4rjest\xc3\xb6lle. National Trust hankki lis\xc3\xa4ksi kahdeksalla miljoonalla punnalla puistoalueesta 5,33\xc2\xa0km\xc2\xb2:n alueen sek\xc3\xa4 suuren osan talon sis\xc3\xa4lt\xc3\xa4mist\xc3\xa4 tavaroista. Kaupan mahdollisti National Heritage Memorial Fundilta saatu apuraha._NEWLINE_National Trust valmisti pian opaskirjan vuoden 1984 matkailukautta varten, ja talo avattiin yleis\xc3\xb6lle. T\xc3\xa4rkeimp\xc3\xa4n\xc3\xa4 asialistalla oli ravintolan perustaminen, joka ei ainoastaan kohentaisi kartanon taloustilannetta vaan my\xc3\xb6s rohkaisisi ihmisi\xc3\xa4 viett\xc3\xa4m\xc3\xa4\xc3\xa4n enemm\xc3\xa4n aikaa Beltonissa ja matkustamaan pidempi\xc3\xa4 matkoja siell\xc3\xa4 vierailemista varten. Vaikka talo, sen sis\xc3\xa4lt\xc3\xb6 ja ulkorakennukset olivat tyydytt\xc3\xa4v\xc3\xa4ss\xc3\xa4 kunnossa lahjoituksen aikaan, on niist\xc3\xa4 tullut sen j\xc3\xa4lkeen osa jatkuvaa suojelu- ja entis\xc3\xb6intiohjelmaa. Samaan aikaan National Trust on kehitellyt uusia vetonumeroita, kuten Brownlow\xe2\x80\x99n suvulle vuodesta 1698 l\xc3\xa4htien kertyneit\xc3\xa4 hopeaesineit\xc3\xa4 esittelev\xc3\xa4n n\xc3\xa4yttelyn. Lis\xc3\xa4tuloja on saatu my\xc3\xb6s k\xc3\xa4ytt\xc3\xa4m\xc3\xa4ll\xc3\xa4 kiinteist\xc3\xb6\xc3\xa4 kuvauspaikkana ja vuokraamalla Marble Hallia sek\xc3\xa4 gobeliinihuonetta siviilih\xc3\xa4it\xc3\xa4 varten.'